KTAM ขายตราสารหนี้ 6 เดือน ชู 1.75% ต่อปีปลื้มบริหารกองทุนบอนด์ รับผลตอบแทนเด่น
KTAM ขายตราสารหนี้ 6 เดือน ชูผลตอบแทน 1.75% ต่อปี ปลื้มบริหารกองทุนบอนด์ผลตอบแทนเด่น
3 ก.พ. 2559

นางชวินดา หาญรัตนกูล กรรมการผู้จัดการ บริษัทหลักทรัพย์จัดการกองทุน กรุงไทย จำกัด (มหาชน) เปิดเผยว่า บริษัทเปิดจำหน่าย 2 กองทุนตราสารหนี้ทั้งในและต่างประเทศ ประกอบด้วยกองทุนเปิดกรุงไทยตราสารหนี้ เอฟไอเอฟ 83 ( KTFF83) และกองทุนเปิดกรุงไทยสมาร์ทอินเวส  3 เดือน 2 ( KTSIV3M2 )
โดยกองทุน KTFF83 เสนอขายในวันที่ 3-9 กุมภาพันธ์ 2559 อายุ 6 เดือน เน้นลงทุนในตราสารหนี้ต่างประเทศ ได้แก่ MTN ที่ออกโดย  Banco  Latinoamericano de Comercio Exterior ,S.A., เงินฝากประจำ Agricultural  Bank of CHINA ,Bank of China (Macau ) ,Abu Dhabi Commercial Bank PJSC และAhli Bank QSC ผลตอบแทนประมาณ 1.75% ต่อปี
ส่วนกองทุนเปิดกรุงไทยสมาร์ทอินเวส 3 เดือน2 ( KTSIV3M2 ) เสนอขายรอบใหม่ (Roll Over) ตั้งแต่วันนี้ ถึงวันที่ 5 กุมภาพันธ์ 2559 อายุ 3 เดือน เน้นลงทุนตราสารหนี้ในประเทศ ประเภทเงินฝาก ตั๋วเงินคลัง พันธบัตรรัฐบาล ในสัดส่วน 44% ของมูลค่าทรัพย์สินสุทธิของกองทุน ส่วนที่เหลือลงทุนในตราสารหนี้ภาคเอกชน ประกอบด้วย บจ. บีเอสแอล ลีสซิ่ง ,บมจ.บัตรกรุงไทย และบมจ. แสนสิริ ผลตอบแทนประมาณ 1.50% ต่อปี
สำหรับในปีที่ผ่านมา บริษัทสามารถบริหารกองทุนรวมประเภทตราสารหนี้ให้ได้ผลตอบแทนที่ดี โดยอยู่อันดับ 1ใน 3 ของอุตสาหกรรม เช่นกองทุนเปิดกรุงไทยตราสารหนี้เพื่อการเลี้ยงชีพ (RMF2) มีผลตอบแทน ณ วันที่ 29 มกราคม 2559 ย้อนหลัง 1 ปี อยู่ที่ 2.50% YTD อยู่ที่ 7.34% เกณฑ์มาตรฐาน AIMC ย้อนหลัง1 ปี อยู่ที่ 3.26% YTD อยู่ที่ 9.68% และกองทุนเปิดกรุงไทยตราสารหนี้ปันผล (KTDF ) ผลตอบแทนย้อนหลัง 1 ปี อยู่ที่ 2.47% YTD อยู่ที่ 6.69% เกณฑ์มาตรฐาน AIMC ย้อนหลัง 1 ปี อยู่ที่ 3.26 % YTD อยู่ที่ 9.68%
โดยทั้ง 2 กองทุน มีนโยบายลงทุนในตราสารหนี้ที่บริษัทพิจารณาแล้วว่า ผู้ออกผู้รับรอง ผู้รับอาวัล มีความมั่นคง และมีความสามารถในการชำระหนี้  และตราสารหนี้นั้นให้ได้ผลตอบแทนที่เหมาะสม เมื่อเทียบกับระดับความเสี่ยง รวมทั้งจะต้องมีสภาพคล่อง โดยผู้จัดการกองทุนสามารถปรับสัดส่วนการลงทุนได้ตามความเหมาะสม
ส่วนกองทุนเปิดกรุงไทย คอนเซอเวทีฟ 25/75 เพื่อการเลี้ยงชีพ (KT25/75) ผลตอบแทนย้อนหลัง 1 ปี อยู่ที่ 2.05% YTD อยู่ที่ 2.54% เกณฑ์มาตรฐาน AIMC ย้อนหลัง 1 ปี อยู่ที่ -0.82% YTD อยู่ที่ 0.85% เป็นกองทุนที่เน้นลงทุนในตราสารหนี้ที่มีคุณภาพทั้งในและต่างประเทศ  ให้ผลตอบแทนที่เหมาะสมกับความเสี่ยง และลงทุนในตราสารทุน ไม่เกินร้อยละ 25 ของมูลค่าทรัพย์สินสุทธิของกองทุน ทั้งนี้บริษัทมีการบริหารกองทุนอย่างใกล้ชิด  ติดตามความเคลื่อนไหว ที่จะส่งผลกระทบกับกองทุนอยู่ตลอดเวลา เพื่อให้ผู้ลงทุนมีโอกาสได้รับผลตอบแทนที่ดีอย่างสม่ำเสมอ
สำหรับแนวโน้มอัตราผลตอบแทนของตราสารหนี้ในประเทศมีการปรับตัวลดลงทุกช่วงอายุตามแรงซื้อของนักลงทุนต่างชาติหลังธนาคารกลางสหรัฐ ( FED ) ชะลอการปรับขึ้นอัตราดอกเบี้ย โดยในช่วงแรกของสัปดาห์ตลาดมีแรงขายทำกำไรจากนักลงทุนประเภทสถาบันที่ขายออกมา  ก่อนการประชุมคณะกรรมการนโยบายการเงิน (กนง.) ในวันที่ 3 กุมภาพันธ์ สลับกับแรงซื้อจากต่างชาติที่เข้าซื้อตราสารหนี้ทั้งภูมิภาคหลัง FED คงดอกเบี้ย และ ธนาคารแห่งประเทศญี่ปุ่น (BOJ) ใช้นโยบายดอกเบี้ยติดลบ ขณะที่ตราสารออกใหม่ในประเทศมีไม่เพียงพอกับความต้องการลงทุน โดยตลาดตอบรับการประมูลพันธบัตรรัฐบาลอายุคงเหลือ 13 ปี ค่อนข้างดี  สำหรับนักลงทุนต่างชาติ มียอดซื้อสุทธิจำนวน 41,412 ล้านบาท
ด้านอัตราผลตอบแทนของพันธบัตรรัฐบาลสหรัฐอเมริกาอายุคงเหลือตั้งแต่ 2 ปีขึ้นไป ปรับตัวลดลงทุกช่วงอายุ ตามความต้องการลงทุนในสินทรัพย์ปลอดภัยหลัง Fed ยังคงอัตราดอกเบี้ยคงเดิม ไว้ที่ระดับ 0.25% – 0.50% และได้แสดงความกังวลเกี่ยวกับภาวะผันผวนในตลาดการเงิน และการชะลอตัวของเศรษฐกิจในต่างประเทศซึ่งอาจจะเป็นปัจจัยเสี่ยงต่อเศรษฐกิจสหรัฐอเมริกา
ประกอบกับการที่ BOJ ได้ผ่อนคลายนโยบายการเงินเพิ่มเติมด้วยการใช้นโยบายดอกเบี้ยติดลบโดยปรับลดอัตราดอกเบี้ยลงสู่ระดับ -0.10% ต่อปี และ อาจมีการผ่อนคลายนโยบายเพิ่มเติมในฝั่งของธนาคารกลางยุโรป (ECB) ในการประชุมเดือนมีนาคม โดยสรุปอัตราผลตอบแทนของตราสารหนี้อายุคงเหลือ 2 ปี ปรับตัวลดลง 11 bps มาอยู่ที่ 0.77% ต่อปี อายุคงเหลือ 5 ปี ปรับลดลง 16 bps. มาอยู่ที่ 1.33% ต่อปี และอายุคงเหลือ 10 ปี ปรับตัวลดลง 15 bps.มาอยู่ที่ 1.92% ต่อปี
สำหรับปัจจัยที่ต้องติดตามในสัปดาห์นี้จะเป็นผลการประชุมคณะกรรมการนโยบายการเงินธนาคารแห่งประเทศไทย แนวโน้มการขยายตัวของเศรษฐกิจโลก ความคืบหน้าของมาตรการกระตุ้นเศรษฐกิจของรัฐบาล ทิศทางของการเคลื่อนย้ายเงินลงทุนระหว่างประเทศ และการเคลื่อนไหวของตลาดหุ้นและตลาดตราสารหนี้ต่างประเทศ